HNS-ovci izvrdali zakon pa si trajno isplatili nagradu za SP

Šesnaest članova izvršnog odbora, među kojima i predsjednik Saveza Davor Šuker su dobili približno 200.000 kuna nagrade, odnosno ukupno 3,2 milijuna kuna...

<p>Hrvatski nogometni savez unatoč službenom upitu uporno ne želi otkriti koliko novca i komu sve je podijeljeno kao nagrada za uspjeh reprezentacije u Rusiji.</p><p>Samo smo dobili neslužbeno opravdanje da je “nagrada urešena pravilnikom HNS-a i da na nju imaju pravo svi članovi izvršnog odbora i zaposlenici”. A samo 16 članova izvršnog odbora, među kojima i predsjednik Saveza<strong> Davor Šuker </strong>su dobili približno 200.000 kuna nagrade, odnosno ukupno 3,2 milijuna kuna.</p><p>- Mi nismo na grbači poreznih obveznika. U svim savezima se dobivaju nagrade za uspjeh. Podijelili smo naknade svima koji su zasluženi za ostvareni cilj i drugo mjesto na svijetu. Podijelili smo 0,75 posto tih nagrada. Pametnom dosta... - rekao je Davor Šuker.</p><h2>Netočna Šukerova računica</h2><p>No Šukerova računica nije baš jasna. Tih 0,75 posto od ukupne nagrade 183,4 milijuna kuna za drugo mjesto, treba iznositi 1,37 milijuna kuna. Treba podsjetiti da je pola od 183,4 milijuna otišlo igračima. A samo članovi izvršnog odbora su dobili 3,2 milijuna kuna. Kako je sam Šuker rekao da su dobili svi zaslužni, ne samo članovi Izvršnog odbora, pitali smo za konkretne iznose i funkcije koje su nagrađeni. HNS smo zamolili i da nam objasni koji je iznos od kojeg je, po Šukeru, otišlo 0,75 posto za nagrade. I otkud razlika? Pojašnjenja nismo dobili iako je Povjerenik za informiranje već ranije objasnio HNS-u da bi trebao davati javnosti informacije o svom radu.</p><p>U ovim nagradama posebno je zanimljiv slučaj trojice HDZ-ovih načelnika malih općina koji su ujedno i čelnici županijskih saveza. To su <strong>Đuro Bukvić</strong>, <strong>Nenad Horvatić</strong> i <strong>Slavko Prišćan</strong>. Upravo zbog obveze prijave prihoda u imovinskoj kartici se i saznalo za isplate. Međutim, dužnosnici, a to uključuje i načelnike općina ne smiju biti u upravnim i izvršnim odborima više od dvije udruge ili ustanove. I po zakonu za svoj rad ne smiju primati naknadu. Kad je Sportska inspekcija i naredila micanje političara iz izvršnog odbora, izvrdali su zakon. HNS je osnovao Savjet Izvršnog odbora, u koji su onda smjestili politički trojac kako formalno ne bi bili na upravljačkoj nego na sportskoj funkciji.</p><h2>Ruka ruku mije</h2><p>- Povjerenstvo za odlučivanje o sukobu interesa je otvorilo predmet i ispitat će sve okolnosti i zatražiti očitovanja - priopćeno je jučer iz tog povjerenstva.</p><p>No upravo izmišljanje savjeta bi moglo spasiti ovaj trojac od bilo kakve sankcije. Odbor uglavnom čine čelnici županijskih nogometnih saveza. Članovi IO zapravo su ljudi koji stali uz Šukera prije više od godinu dana, kada je Dario Šimić pokušao preuzeti vođenje HNS-a.</p><p>No akcija Šimića, Stanića i ekipe okončana je debaklom jer su svi osim Zadrana i Splićana stali na Šukerovu stranu. Čak je i Ile Topuzović iz Dubrovačko-neretvanske županije izabran za člana izvršnog odbora nakon što je glas njegova saveza iznenađujuće otišao Šukeru. Cijeli sustav u principu funkcionira na način “ruka ruku mije”: Šuker dobije podršku tih ljudi na izborima, a onda ih nakon uspjeha “vatrenih” bogato nagradi.</p>